| Admirolas Nachimovas |
| --- |
| Admirolas Nachimovas (keleivinis laivas)*Admirolas Nachimovas* 1925 m. |
| Bendra informacija |
| Valstybė | Veimaro respublika, Trečiasis Reichas, Tarybų Sąjunga |
| Vėliava |    |
| Statytojas | *Bremer Vulkan* |
| Plaukioja (-jo) nuo | 1925 m. rugsėjo 17 d. |
| Savininkas | *Black Sea Steamship Company* |
| Namų uostas | Odesos uostas |
| Buvę pavadinimai | *SS Berlin III* |
| Plaukiojo iki | 1986 m. rugpjūčio 31 d. |
| Būsena | nuskendęs |
| Charakteristikos |
| Tipas | garlaivis |
| Tonažas | 15 286 BRT (originalus)17 053 BRT (po modifikacijos) |
| Vandentalpa | 23 480 t |
| Ilgis | 174,3 m |
| Plotis | 21,02 m |
| Aukštis | 11,81 m |
| Grimzlė | 9 m |
| Varomoji jėga | garo mašina |
| Greitis | 16 mazgų |
| Keleiviai | 1 101+24 papildomi: pirma klasė - 323antra klasė - 290trečia klasė - 488 |
| Įgula | 313+41 papildomas |

**Admirolas Nachimovas** (rus. *Адмирал Нахимов*, pirmasis pavadinimas – „Berlin III") – iki 1945 m. laivas priklausė Vokietijai, paskui – TSRS. Pastatytas 1925 m. rugsėjo 17 d. Bremene. 1986 m. rugpjūčio 31 d. nuskendo Juodojoje jūroje prie Novorosijsko, nusinešdamas 423 gyvybes. Per šią katastrofą žuvo 25 Lietuvos gyventojai.

Istorija
--------

### Keleivinis laivas „Berlin III"

Laivas „Berlin III" buvo pradėtas statyti 1925 m. kovo 25 d. ir pastatytas tų pačių metų rugsėjo 17 d. Vokietijoje, Bremeno laivų statykloje. Laivas priklausė vok. *Norddeutscher Lloyd* kompanijai. Iki 1938 m. laivas vykdė reguliarius keleivinius reisus iš Bremeno į Niujorką. Laivas per metus atlikdavo dvylika tokių reisų.

1928 m. lapkričio 13 d. laivas „Berlin III" prie Niujorko krantų dalyvavo skendusio keleivinio laivo „Vestris" gelbėjimo operacijoje, kuris plaukė iš Niujorko į Barbadosą. Laivas priėmė 23 skendusius keleivius. 

1938 m. vasarą laivas atliko paskutinį transatlantinį reisą. Keleivių pervežimas tapo nuostolingas ir laivas „Berlin III" buvo naudojamas kruizams, o 1939 m. liepos 15 d. Vokietijos karinio jūrų laivyno įsakymu „Berlin III" buvo pertvarkytas į laivą ligoninę ir pavadintas vok.  *Lazarettschiff A (Berlin)*.

### Laivas ligoninė A

„Berlin III" buvo vienas iš aštuonių Vokietijos laivų, perdarytų į laivus ligonines. Vis šie laivai turėjo alfabetinį identifikavimo numerį. „Berlin III" turėjo lauko pašto Nr.07520 ir vadinosi „Laivas ligoninė A". Iki 1939 m. rugpjūčio 23 d. laivas buvo perstatytas, po ko galėjo priimti 400 ligonių bei 165 įgulos narius. Antrojo pasaulinio karo metu laivas daugiausiai plaukiojo Norvegijos teritoriniuose vandenyse.

1945 m. sausį, Berlyno nurodymu, laivas dalyvauja operacijoje „Hanibalas" evakuojant karo pabėgėlius ir vokiečių armiją likučius iš apsuptos Liepojos. 1945 m. sausio 31 d. laivą plaukiantį iš Liepojos į Vokietiją atakavo TSRS laivas ir buvo pramuštas priekinis kairysis laivo bortas. Pasviręs laivas dar nuplaukė iki Svinoujscės (vok. *Swinemünde*), iš kur buvo buksyruojamas į Kylio uostą, bet 23 val. 53 min. užplaukė ant minos ir nuskendo į 18 m gylį 54°3′0″ š. pl. 14°19′0″ r. ilg.﻿ / ﻿54.05000°š. pl. 14.31667°r. ilg.﻿ / 54.05000; 14.31667.

1945 m. vasario 5 d. iš laivo buvo pakelti visi vertingi įrengimai, o pats laivas paliktas.

Laivas „Admirolas Nachimovas", 1981 m. Sočis.
### Keleivinis laivas „Admirolas Nachimovas"

1947 m. rugsėjo 17 d. TSRS laivą iškėlė ir pritaikė kaliniams ir tremtiniams transportuoti į Tolimuosius Rytus. Laivas buvo priskirtas Baltijos jūros laivynui Leningrade. 1949 m. laivas buvo pavadintas žuvusio Krymo kare Rusijos admirolo Pavelo Nachimovo (rus. *Павел Степанович Нахимов*) vardu.

1951 m. rugsėjį pradėta kapitalinė laivo rekonstrukcija VDR, kurios metu laivo talpa padidinta iki 17 053 tonų. 1957 m. gegužę laivas perduotas Odesos Juodosios jūros laivyno kompanijai (BLASCO), aptarnauti Krymo–Kaukazo transporto liniją. Vasaros sezono metu laivu „Admirolas Nachimovas" iš Odesos į Batumį vidutiniškai plaukdavo apie 1 000 turistų ir pakeliui laivas užsukdavo į Sevastopolio, Jaltos, Novorosijsko bei Sočio uostus. Laivas „Admirolas Nachimovas" buvo Juodosios jūros laivininkytės pasididžiavimas. 

1962 m. Karibų krizės metu laivas „Admirolas Nachimovas" plukdė TSRS karius į Kubą.

„Admirolo Nachimovo" žūtis
--------------------------

Pagal tvarkaraštį 1986 m. rugpjūčio 31 d. laivas „Admirolas Nachimovas" su 888 keleiviais ir 346 įgulos nariais iš Jaltos atplaukė į Novorosijską. Didžioji dalis keleivių buvo turistines keliones pirkę ukrainiečiai, moldavai, Baltijos šalių ir Vidurinės Azijos respublikų piliečiai. Laivo kapitonas – V. Markovas (rus. *Вадим Георгиевич Марков*). 

22 val. vietos laiku laivas apsisuko uosto akvatorijoje ir 9 mazgų greičiu išplaukė iš uosto. Tuo pačiu metu nuo Bosforo sąsiaurio pusės, link Novorosijsko uosto, 11,5 mazgų greičiu plaukė krovininis laivas „Piotras Vasiovas". Laivas, vadovaujamas kapitono V. Tkačenkos (rus. *Виктор Иванович Ткаченко*), iš Kanados plukdė grūdus. Kapitonas buvo perspėtas, kad iš Novorosijsko uosto išplaukė keleivinis laivas „Admirolas Nachimovas" ir šis pažadėjo praleisti jį.

23 val. „Admirolas Nachimovas" kapitonas uždavęs reikiamą laivo kursą ir greitį paliko kapitono tiltelį ir grįžo į kajutę. Laivo valdymą paliko antrajam pavaduotojui A. Čudnovskiui, kuris vizualiai stebėjo aplinką. Po 5 min. pastebėjęs, kad laivai pavojingai artėja, A. Čudnovskis susisiekė su laivu „Piotras Vasiovas" ir dar kartą patikslino laivų prasilenkimo sąlygas.

23 val. 10 min. vizualiai matydamas, kad „Piotras Vasiovas" vis tiek artėja, A. Čudnovskis įsakė laivą pasukti 5°, paskui dar 10° į kairę ir per UTB siųstuvą „Piotro Vasiovo" kapitonui sušuko – *Visu greičiu atgal!*, bet 23 val. 12 min. įvyko laivų susidūrimas.

Sugrįžęs laivo kapitonas V. Markovas įsakė laivą pasukti kranto link, bet laivas tapo nevaldomu, dingo elektra ir nebuvo galima perduoti SOS signalo. „Piotras Vasiovas" iki susidūrimo sugebėjęs sumažinti laivo greitį iki 5 mazgų įsirėžė stačiu kampu į priekinį „Admirolo Nachimovo" dešiniojo borto vidurį. Laivai iš inercijos dar judėjo ir besisukdami padidino pramuštą mašinų ir katilinės skyrių zonoje skylę iki 80 m². Nuo Novorosijsko laivas buvo nuplaukęs 15 km, o krantas buvo už 4 km 44°36′15″ š. pl. 37°52′35″ r. ilg.﻿ / ﻿44.60417°š. pl. 37.87639°r. ilg.﻿ / 44.60417; 37.87639.

Laivas pradėjo virsti į dešinę, pagrindinis apšvietimas dingo, žmones apėmė panika. Avarinis generatorius dirbo tik 2 min. ir žmonės nespėjo palikti apatinių kajučių. Laivas labai greitai pasviro 45° kampu, todėl tapo sunku vaikščioti. Po 7 min. laivas pasviro 60° ir nuskendo.

Tuo metu iš uosto pasitikti krovininio laivo „Piotras Vasiovas" išplaukė locmanų laivas LK-90. Pamatęs pasvirusį „Admirolą Nachimovą", laivo kapitonas pranešė apie įvykusią katastrofą uosto budinčiajam. 23 val. 35 min. locmano laivas jau pradėjo gelbėjimo darbus.

Viso gelbėjimo darbuose dalyvavo 64 laivai ir 20 sraigtasparnių. Darbus apsunkino pakilęs vėjas ir 2 m aukščio bangos. Iš laive buvusių 1234 žmonių žuvo 359 keleiviai ir 64 įgulos nariai.

Tyrimas
-------

TSRS vyriausybė sudarė komisiją dėl laivo „Admirolas Nachimovas" katastrofos. Buvo nustatyta, kad laivo „Piotras Vasiovas" kapitonas V. Tkačenka pažeidė navigacijos taisykles ir buvo nuteistas 15 metų, o laivo „Admirolas Nachimovas" kapitonas V. Markovas – 4 metus kalėjimo. Po šešerių metų Ukrainos ir Rusijos prezidentų įsakymu abu buvo paleisti į laisvę.

Laivas iki šiol yra 45 m gylyje Cemesо įlankoje.

Įdomūs faktai
-------------

* 1986 m. rugpjūtį laivui „Admirolas Nachimovas" buvo paskutinis reisas. Rugsėjo 5 d. pasibaigus kruizui, jis turėjo būti atiduotas metalo laužui.
* Visi laivai anksčiau turėję Nachimovo vardą skendo: 1897 m. Rusijos krovininis laivas „Nachimovas" paskendo prie Turkijos krantų. 1905 m. Rusijos-Japonijos kare Japonija paskandino Rusijos kreiserį „Admirolas Nachimovas". TSRS lengvasis kreiseris „Červona Ukraina" (originalus pavadinimas – „Admirolas Nachimovas") buvo paskandintas 1941 m.

Laivo specifikacijos
--------------------

| Kategorija | „BERLIN" iki rekonstrukcijos | „ADMIROLAS NACHIMOVAS" po rekonstrukcijos |
| --- | --- | --- |
|
| Tonažas | 15 286 tonos | 17 053 tonos |
| Laivo ilgis | 174 metrai | 174 metrai |
|
| Laivo plotis | 21,02 metrai | 21,02 metrai |
| Greitis | 16 mazgų | 16 mazgų |
|
| Vietų keleiviams | 1 108 | 1 101 + 24 ekstra keleiviai |
| Įgula | 326 | 313 + 41 ekstra įgulos nariai |

Šaltinis 1925 m. „Berlin III" techniniai duomenys Archyvuota kopija 2007-01-09 iš Wayback Machine projekto.

Nuorodos
--------

* Laivų sąrašas: BERLIN / ADMIRAL NAKHIMOV 1925 Archyvuota kopija 2009-03-13 iš Wayback Machine projekto.
* Newsru: Katastrofos 20-tosios metinės, radijo ryšio šifruotė (Rusų kalba)
* Atvirukai su laivo „Admirolas Nachimovas" vaizdu

Išnašos
-------

1. ↑   Laivas–ligoninė A (Berlin III)
2. ↑   Archyvuota kopija 2010-07-26 iš Wayback Machine projekto. Žuvusiųjų sąrašas (Rusų kalba)
3. ↑   Laikraščiai apie laivo „Vestris" katastrofą
4. ↑  Susidūrimo schema (Rusų kalba) Archyvuota kopija 2009-03-18 iš Wayback Machine projekto.